**МОНГОЛ УЛСЫН ХУУЛЬ**

|  |  |  |
| --- | --- | --- |
| 201..оны … дугаар сарын …-ны өдөр  |  |  Улаанбаатар  хот |

**ТАРИМАЛ УРГАМЛЫН ҮР, СОРТЫН ТУХАЙ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**1 дүгээр зүйл.Хуулийн зорилго**

1.1.Энэ хуулийн зорилго нь таримал ургамлын үрийн салбарын хөгжлийг дэмжих, үрийн салбарын судалгаа, шинжилгээ, инновацийг хөгжүүлэх, үрийн шударга худалдааг төлөвшүүлэх, генетикийн нөөцийг хамгаалах, тогтвортой ашиглах, ургамлын шинэ сорт бүтээх, сорт бүтээгчийн эрхийг хамгаалах, хүнсний аюулгүй байдлыг хангах, тэдгээртэй холбогдсон харилцааг зохицуулахад оршино.

**2 дугаар зүйл.Таримал ургамлын үр, сортын тухай хууль тогтоомж**

2.1.Таримал ургамлын үр, сортын тухай хууль тогтоомж нь Монгол Улсын Үндсэн хууль, Тариалангийн тухай хууль, энэ хууль болон тэдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**3 дугаар зүйл.Хуулийн хамрах хүрээ**

3.1.Энэ хууль нь дотоодод үйлдвэрлэсэн болон импортолсон бүх төрлийн таримал ургамлын үрийг үржүүлэх, худалдах, ургамлын шинэ сорт бүтээх үйл ажиллагааг дэмжихтэй холбогдсон харилцаанд үйлчилнэ.

3.2.Монгол Улсын олон улсын гэрээний гишүүн орны иргэн, хуулийн этгээд энэ хуулиар сортын бүтээгчийн эрх авсан бол Монгол Улсын иргэний нэгэн адил энэ хуульд заасан эрх эдэлж, үүрэг хүлээнэ.

**4 дүгээр зүйл.Хуулийн нэр томьёо**

4.1.Энэ хуульд хэрэглэсэн дараахь нэр томьёог дор дурдсан утгаар ойлгоно:

4.1.1.”үр” гэж таримал ургамлын сортын нөхөн үржихүйн үйлдвэрлэлийн зориулалтаар ашиглагдах амьд үр, суулгац, тарьц, хөврөл, ургал эрхтэнийг;

4.1.2.“хянан баталгаа” гэж тариалсан сортын тодорхойлолтод заасан хэв шинж, цэвэршилтийг хангаж байгаа эсэх, хог ургамал, өвчин, хортонд нэрвэгдсэн эсэхийг үр үйлдвэрлэлийн талбай дээр эрх бүхий этгээд шалган тогтоох үйл ажиллагааг;

4.1.3.“лабораторийн шинжилгээ” гэж үрийн чанар, сортын цэвэршилт болон хэв шинжийг тодорхойлохоор лабораторит хийсэн шинжилгээг;

4.1.4.“үрийн цуврал” гэж нэг удаагийн тариалалтаар хураасан нэг гарал үүсэлтэй, ижил чанартай үрийн багцыг;

4.1.5.“үрийн чанар” гэж сортын тодорхой хэв шинжийг харуулсан сортын цэвэршилт, үрийн эрүүл байдлыг тодорхойлсон шинжийг;

4.1.6.“сорт” гэж генотип болон түүний хослолын дүнд бий болсон тогтвортой онцлог шинжийн илэрхийллээрээ бусад сортоос ялгарсан ботаникийн нэг бүлгэмдлийн доторх ургамлын бүлгийг;

4.1.7.“сортын материал” гэж  бүх төрлийн үржүүлгийн материал,

 ургамал, ургамлын хэсэг зэрэг хураасан ургацын материал, түүнээс

1. гаралтай аливаа бүтээгдэхүүнийг;

4.1.8.“сортын бүтээгч” гэж сортыг бүтээсэн, эсхүл нээн илрүүлж сайжруулсан хувь хүн, хуулийн этгээд; сортыг бүтээсэн этгээдийн ажил олгогч, түүнчлэн гэрээслэх, бэлэглэх, солилцох, худалдах замаар эрхийг шилжүүлэн авсан этгээдийг;

4.1.9.“сортын тодорхойлолт” гэж талбайн туршилтаар болон лабораторийн шинжилгээгээр тогтоогдох сортын аж ахуй, биологийн хэв шинжийг тодорхойлох багц үзүүлэлтийг;

4.1.10.“сорт сорилт” гэж таримал ургамлын шинэ сортыг удам гарвалийн хувьд баталгаажуулах, хяналтын сорттой харьцуулан сорих замаар ургац болон аж ахуй, биологийн үнэ цэнийг тодорхойлох туршилтыг;

4.1.11.“сортын бүтээгчийн эрх” гэж энэ таримал ургамлын шинэ сорт бүтээгчид хуулиар олгосон эрхийг;

 4.1.12.“үндэсний сортын бүртгэл” гэж сорт сорилтонд хяналтын сорттой харьцуулан соригдож, ургац болон аж ахуй, биологийн шинж чанараар шалгарсан сортын бүртгэлийг;

 4.1.13.“хамгаалагдсан сорт” гэж энэ хуульд заасны дагуу сортын бүтээгчийн эрхээр хамгаалагдсан сортыг;

 4.1.14.“хүнс, хөдөө аж ахуйн ургамлын генетик нөөц” гэж хүнс, хөдөө аж ахуйн ургамал, түүний бүрэлдэхүүн хэсгүүд болон генетик материал агуулсан бүх зүйлсийг;

 4.1.15.“хүнс, хөдөө аж ахуйн ургамлын генетик материал” гэж удамшлын мэдээлэл болох ДНХ, РНХ агуулсан хүнс, хөдөө аж ахуйн ургамал, түүний үр, эд, эс, бусад бүрэлдэхүүн хэсгийг.

**ХОЁРДУГААР БҮЛЭГ**

**ҮР ҮЙЛДВЭРЛЭЛ**

5 дугаар зүйл.Таримал ургамлын үрийн ангилал

5.1.Таримал ургамлын сортын нөхөн үржихүйн үе шатаас хамааруулан тухайн сортын үрийг дор дурдсанаар ангилна:

 5.1.1. цөм үр;

 5.1.2. торгон үр;

 5.1.3.баталгаажсан үр.

5.2.Үндэсний сортын бүртгэлд бүртгэгдсэн сортын үрийг тухайн сортыг бүтээсэн бүтээгч, эсхүл түүний хяналтын дор эрдэм шинжилгээний байгууллагад анхан шатны үрийн материал болгон үржүүлсэн үрийг цөм үрд тооцно.

5.3.Батлагдсан технологи, арга зүйн дагуу цөм үрийг мэргэжлийн эрдэм шинжилгээний байгууллага, эсхүл төрөлжсөн үрийн аж ахуйд үржүүлж, стандартын шаардлага хангасныг эрх бүхий байгууллагаас тогтоосон үрийг торгон үрд тооцно.

5.4.Батлагдсан технологи, арга зүйн дагуу торгон үрийг төрөлжсөн үрийн аж ахуйд үржүүлж, стандартын шаардлага хангасныг эрх бүхий байгууллагаас тогтоосон үрийг баталгаажсан үрд тооцно.

5.5.Эрлийз сортын үрийг нэгдүгээр үеийн баталгаажсан үртэй адилтгаж үзнэ.

5.6.Үрийн шинжилгээний итгэмжлэгдсэн лабораторитой эрдэм шинжилгээний байгууллага цөм болон торгон үр үйлдвэрлэнэ.

**6 дугаар зүйл.Үр үйлдвэрлэл**

6.1.Үр үйлдвэрлэлийг холбогдох үрийн стандартын дагуу үр үйлдвэрлэх тусгай зөвшөөрөл бүхий этгээд эрхэлнэ.

6.2.Үр үйлдвэрлэх тусгай зөвшөөрөл олгоход Аж ахуйн үйл ажиллагааны тусгай зөвшөөрлийн тухай[[1]](#footnote-1) хуулийн 11.1-д зааснаас гадна дараахь шаардлагыг хангасан болохыг нотлох баримтыг ирүүлнэ:

 6.2.1.үрийн тариалан эрхлэх талбайтай байх;

 6.2.2. үр сортлогч техниктэй байх;

6.2.3.үрийн агуулахтай байх;

6.2.4.үрийн үтрэмийн талбайтай байх;

 6.2.5.үр үйлдвэрлэлийн чиглэлээр 1-ээс доошгүй мэргэшсэн агрономичтой байх.

6.3.Үр үйлдвэрлэх тусгай зөвшөөрөлд Аж ахуйн үйл ажиллагааны тусгай зөвшөөрлийн тухай хуулийн 4.1-д зааснаас гадна үржүүлэх үрийн төрөл, үр үйлдвэрлэх бүс нутгийг тусгана.

6.4.Үр үйлдвэрлэх тусгай зөвшөөрөл олгох, сунгах, хүчингүй болгохтой холбогдсон харилцааг Аж ахуйн үйл ажиллагааны тусгай зөвшөөрлийн тухай хуулиар зохицуулна.

6.5.Өөрийн аж ахуйн хэрэгцээнд зориулан үр үржүүлэхэд тусгай зөвшөөрөл шаардахгүй.

**7 дугаар зүйл.Үр үйлдвэрлэгчийн үүрэг**

7.1.Үр үйлдвэрлэгч нь энэ хуулийн 6.1-д заасны дагуу тусгай зөвшөөрөл авч, үрийн салбарт үйл ажиллагаа эрхлэгчийн бүртгэлд бүртгүүлсний дараа үйл ажиллагаа явуулж эхэлнэ.

7.2.Үр үйлдвэрлэгч дараахь үүргийг хүлээнэ:

7.2.1.өөрийн үйлдвэрлэсэн үрийн дээжийг итгэмжлэгдсэн үрийн лабораторийн чанар, хорио цээрийн хяналтыншинжилгээнд хамруулах;

7.2.2.үр үйлдвэрлэлийн талбайд хянан баталгааг хийлгэх;

7.2.3.хамгаалагдсан сортын үр үйлдвэрлэх бол сортын бүтээгчийн зөвшөөрлийг авах;

 7.2.4.энэ хуулийн 7.2.1-7.2.2-т заасан үйл ажиллагааг хэрэгжүүлэхэд шаардагдах зардлыг хариуцах.

**ГУРАВДУГААР БҮЛЭГ**

**ҮРИЙН ЧАНАРЫН ХЯНАЛТ, БАТАЛГААЖУУЛАЛТ**

**8 дугаар зүйл.Үрийн чанарын хяналт, баталгаажуулалт**

8.1.Үндэсний сортын бүртгэлд бүртгэгдсэн сортын үрийг үржүүлгийн бүдүүвчийн дагуу үржүүлнэ.

8.2. Хүнсний аюулгүй байдал, байгаль орчин, хүн, малын эрүүл мэндэд нөлөөлөх байдлыг харгалзан үрийн чанарыг баталгаажуулах шаардлагатай ургамлын төрөл, зүйлийн жагсаалтыг тариалангийн асуудал эрхэлсэн Засгийн газрын гишүүн батална.

8.3.Үр үйлдвэрлэлийн талбай бүрт таримал ургамлын төрлөөс хамааруулан ургамал ургалтын өөр өөр шатанд хянан баталгааг хийлгэнэ.

8.4.Үр үйлдвэрлэлийн талбайд хянан баталгаа хийх, хянан батлагчийг сургах, давтан сургах, мэргэшлийн үнэмлэх олгох, бүртгэл хөтлөхтэй холбогдсон журмыг тариалангийн асуудал эрхэлсэн Засгийн газрын гишүүн батална.

8.5.Хянан баталгааны дүнгээр шаардлага хангасан талбайн ургацаас дээж авч шинжилгээнд өгөх, шинжилгээний дүнг үндэслэн дүгнэлт гаргах үйл ажиллагааг мэргэжлийн хяналтын байгууллагын үр, сортын байцаагч хэрэгжүүлнэ.

8.6.Хянан баталгааны дүн болон улсын байцаагчийн дүгнэлтийг үндэслэн тухайн ангиллын стандартын шаардлагад нийцсэн үрийн цуврал бүрийг баталгаажуулан тариалангийн асуудал эрхэлсэн төрийн захиргааны төв байгууллага гэрчилгээ олгоно.

**ДӨРӨВДҮГЭЭР БҮЛЭГ**

**ҮРИЙН ХУДАЛДАА**

**9 дүгээр зүйл.Үрийн худалдаа эрхлэх**

9.1.Холбогдох стандартад заасны дагуу савлаж, шошголсон, савлах боломжгүй тохиолдолд дагалдах бичиг баримттай үрийг Монгол Улсын нутаг дэвсгэрт худалдана.

9.2.Үрийг худалдах, тээвэрлэхдээ түүний сав, баглаа боодлын шошго, дагалдах бичиг баримтад тухайн үрийн сортын нэр, гарал үүсэл, чанар, ариутгал, сортын бүтээгчийн эрхээр хамгаалагдсан эсэх талаар худал мэдээлэхийг хориглоно.

9.3.Химийн гаралтай бодис, цацрагаар ариутгасан үрийг савлаж багласан байна. Үрийн ариутгалын талаарх мэдээлэл, хүний эрүүл мэнд, байгаль орчинд үзүүлж болзошгүй сөрөг нөлөөллийг анхааруулсан болон тухайн үрийг ашиглахдаа баримтлах дарааллыг харуулсан зөвлөмжийг шошгонд тусгах, эсхүл энэ тухай бичиг баримтыг дагалдуулна.

**10 дугаар зүйл.Үрийн импорт, экспорт**

10.1.Монгол Улсад импортоор оруулж байгаа үр нь дараахь шаардлагыг хангасан байна:

10.1.1. холбогдох стандартын шаардлагыг хангах;

10.1.2.энэ хуульд өөрөөр заагаагүй бол үндэсний сортын бүртгэлд бүртгэгдсэн сортын үр байх;

10.1.3.Монгол Улсын хилээр нэвтрүүлэх үед тухайн сортын тодорхойлолт, үрийн чанарыг тодорхойлсон дагалдах бичиг баримт нь олгогдсоноос хойш 1 жилийн хугацаа өнгөрөөгүй байх;

10.1.4.ургамал, хорио цээрийн болон био аюулгүй байдлын шаардлагад нийцсэн байх.

10.2.Шинжлэх ухааны судалгаа, шинжилгээ, туршилт, эсхүл ре-экспорт хийхээс бусад тохиолдолд үндэсний сортын бүртгэлд бүртгэгдээгүй сортыг импортлохыг хориглоно.

10.3.Хувиргасан амьд организмын гаралтай сортын үрийг импортоор оруулахдаа Хувиргасан амьд организмын тухай хууль тогтоомжид заасныг баримтална.

10.4.Тариалангийн тухай хуулийн 16.3-т заасан таримлын үр импортлох, худалдахыг хориглоно.

**11 дүгээр зүйл.Үрийн нөөцийн сан**

11.1.Гамшиг, аюулт үзэгдэл, эсхүл үрийн хангамжийн баталгаат байдалд нөлөөлөхүйц нөхцөл байдлын үед чанартай үрээр хүртээмжтэй хангах нөөцийн стратеги төлөвлөгөөг улсын нөөцийн болон тариалангийн асуудал эрхэлсэн Засгийн газрын гишүүд хамтран батална.

11.2.Монгол Улс үрийн аюулгүйн болон үрийн технологийн нөөцтэй байна.

11.3.Үрийн аюулгүйн нөөцийг бүрдүүлэх, зарцуулахтай холбогдсон асуудлыг Улсын нөөцийн тухай хуулиар зохицуулна.

11.4.Тариалангийн үйлдвэрлэл эрхлэгчид дутагдах үрийн хэрэгцээг хангах, сорт солих, үр шинэчлэх зориулалттай үрийн технологийн нөөцийг тариалангийн асуудал эрхэлсэн төрийн захиргааны төв байгууллага хариуцна.

11.5.Үрийн технологийн нөөцөд байх таримлын төрөл, нөөцийг бүрдүүлэх, удирдах үйл ажиллагааны журмыг тариалангийн асуудал эрхэлсэн Засгийн газрын гишүүн батална.

**ТАВДУГААР БҮЛЭГ**

**СОРТЫН БҮРТГЭЛ**

**12 дугаар зүйл.Үндэсний сортын бүртгэл**

12.1.Тариалангийн асуудал эрхэлсэн төрийн захиргааны төв байгууллага үндэсний сортын бүртгэлийг хөтөлж, албан ёсны цахим хуудастаа байршуулна.

12.2.Үндэсний сортын бүртгэлд бүртгэх шаардлагатай таримал ургамлын болон албан ёсоор турших таримал ургамлын төрөл, зүйлийн жагсаалт, сортыг үндэсний сортын бүртгэлд бүртгэх, бүртгэлээс болон албан ёсны туршилтаас хасах журмыг Тариалангийн асуудал эрхэлсэн Засгийн газрын гишүүн батална.

12.3.Дараахь шаардлагыг хангасан сортыг үндэсний сортын бүртгэлд бүртгэнэ:

12.3.1. таримлын хувьд ургац болон аж ахуй, биологийн үнэ цэнийг сорт сорилтын дүнгээр тогтоогдсон байх;

12.3.2.энэ хуулийн 15 дугаар зүйлд заасан шаардлагад нийцсэн оноосон нэр өгөгдсөн байх.

12.4.Нутгийн уугуул сорт, хамгаалагдсан сортыг үндэсний сортын бүртгэлийн дэд ангилалд бүртгэнэ.

**13 дугаар зүйл.Хамгаалагдсан сортын бүртгэл**

13.1.Энэ хуулийн 14, 15 дугаар зүйлд заасан шаардлагыг хангасан бүх сортыг хамгаалагдсан сортын бүртгэлд бүртгэж нийтэд мэдээлнэ.

13.2.Хамгаалагдсан сортын бүртгэлийг тариалангийн асуудал эрхэлсэн төрийн захиргааны төв байгууллага гаргаж, тогтмол шинэчилж байна.

13.3.Энэ хуулийн 13.1-д хамгаалагдсан сортын бүтээгчийн эрх олгох, нийтэд мэдээлэхтэй холбогдсон журмыг тариалангийн асуудал эрхэлсэн Засгийн газрын гишүүн батална.

**ЗУРГААДУГААР БҮЛЭГ**

**ТАРИМАЛ УРГАМЛЫН СОРТЫН ХАМГААЛАЛТ**

**14 дүгээр зүйл. Сортын бүтээгчийн эрх олгох**

14.1.Сортын бүтээгч нь тариалангийн асуудал эрхэлсэн төрийн захиргааны төв байгууллагад шинэ сортын бүтээгчийн эрх авах хүсэлт гаргана. Хүсэлтэд сортыг нэрлэх нэрийг санал болгосон байна.

14.2.Тариалангийн асуудал эрхэлсэн төрийн захиргааны төв байгууллага хүсэлтийг санал болгосон нэрийн хамт албан ёсоор хүлээн авсны дараа нэн даруй нийтэд зарлана.

14.3.Сортын бүтээгчийн эрх авах хүсэлт гаргах, хүсэлтэд шүүлт хийх журмыг тариалангийн асуудал эрхэлсэн Засгийн газрын гишүүн батална.

14.4. Сортыг шинэ, ялгаатай, жигдэрсэн, тогтворжсоныг дор дурдсаны дагуу тогтооно.

14.4.1. Хүсэлт гаргасан өдрөөс өмнөх сүүлийн 1 жилийн хугацаанд Монгол Улсын нутаг дэвсгэрт тухайн сортын үржүүлгийн болон ургацын материалыг сортын бүтээгч өөрөө, эсхүл түүний зөвшөөрлөөр бусдад борлуулаагүй, тараагаагүй бол уг сортыг шинэ гэж үзнэ.

14.4.2.Шинээр гаргасан сорт нь хүсэлт гаргах үед нийтэд танигдсан бусад сортоос илэрхий ялгаатай бол тухайн сортыг ялгаатай гэж үзнэ. Сортын бүтээгчийн эрх олгох, сортын бүртгэлд өөр сорт нэмж оруулах хүсэлт гаргасан тохиолдолд хүсэлтэд дурьдсан сортод бүтээгчийн эрх олгох, сортыг сортын бүртгэлд нэмж оруулахаар тооцож, хүсэлт гаргасан өдрөөс эхлэн тухайн сортыг нийтэд танигдсан сорт гэж үзнэ.

14.4.3.Үржүүлгийн онцлогоос шалтгаалахгүйгээр сортын онцлог шинж жигд хадгалагдаж байвал сортыг жигдэрсэн гэж тооцно.

 14.4.4.Давтан үржүүлгийн дараа, эсхүл тодорхой мөчлөгтэй үржүүлгийн төгсгөл бүрт сортын үндсэн шинж тэмдгүүд нь өөрчлөгдөхгүй байвал сортыг тогтворжсон гэж үзнэ.

14.5.Шинэ, ялгаатай, жигдэрсэн, тогтворжсон болохыг тогтоохдоо дараахь үйл ажиллагааг хэрэгжүүлнэ:

14.5.1.сортын бүтээгчээс шаардлагатай мэдээлэл, баримт бичиг, материалыг гаргуулах;

14.5.2.сортыг ургуулах, эсхүл шаардлагатай бусад туршилт хийх;

14.5.3.ургалтыг идэвхжүүлэх, эсхүл бусад шаардлагатай туршилт хийх.

14.6.Өмнө хийгдсэн ургуулах туршилт болон бусад туршилтын дүнг харгалзан үзэж болно.

14.7.Энэ хуулийн 14.5-д заасан үйл ажиллагааг хэрэгжүүлэхтэй холбогдон гарах зардлыг сортын бүтээгч хариуцна.

14.8.Сортын бүтээгчийн эрх олгоход энэ хуулийн 14.4 дэх хэсэг, 15 дугаар зүйлд зааснаас өөр нөхцөл шаардахгүй.

14.9.Улсын төсвийн санхүүжилтээр бий болгосон сортын бүтээгчийн эрхийг тариалангийн асуудал эрхэлсэн төрийн захиргааны төв байгууллагад эзэмшинэ.

14.10.Сортын ялгаатай, жигдэрсэн, тогтворжсон болохыг тогтоохтой холбогдсон журмыг тариалангийн асуудал эрхэлсэн Засгийн газрын гишүүн батална.

14.11.Тариалангийн асуудал эрхэлсэн төрийн захиргааны төв байгууллага нь бусад оронд хийгдсэн шинэ сортын ялгаатай, жигдэрсэн, тогтворжсон болохыг тогтоосон тайланг харилцан хүлээн зөвшөөрөх талаар хамтран ажиллана.

**15 дугаар зүйл.Сортыг нэрлэх**

15.1.Сорт нь нэртэй байх ба нэрээр нь түүнийг таних боломжтой байна.

15.2.Сортын бүтээгчийн эрх дуусгавар болсон нь сортын нэрийг ашиглах эрхийг хөндөхгүй.

15.3.Сортын нэрийг дан ганц тоогоор илэрхийлэхгүй.

15.4.Сортын нэрийг давхардуулан олгохгүй.

15.5.Нэр нь сортын хэв шинж, үнэ цэнэ, өвөрмөц байдал, сортын бүтээгчийн тухай мэдээллийг төөрөгдүүлж, буруу, ташаа ойлголт төрүүлэхүйц байж болохгүй.

15.6.Сортыг нэрлэхтэй холбоотой журмыг тариалангийн асуудал эрхэлсэн Засгийн газрын гишүүн батална.

**16 дугаар зүйл.Сортын нэрийг бүртгэх**

16.1.Сортын бүтээгч сортын нэрийг бүртгүүлэхээр тариалангийн асуудал эрхэлсэн төрийн захиргааны төв байгууллагад хүсэлт гаргана.

16.2.Сортын нэр нь энэ хуулийн 15 дугаар зүйлд заасан шаардлагыг хангаагүй тохиолдолд тариалангийн асуудал эрхэлсэн төрийн захиргааны төв байгууллага нэрийг бүртгэхээс татгалзана.

16.3.Энэ хуулийн 16.2-т заасны дагуу нэрийг бүртгэхээс татгалзсан тохиолдолд сортын бүтээгчийг тогтоосон хугацаанд багтааж өөр нэр санал болгохыг шаардана.

16.4.Тариалангийн асуудал эрхэлсэн төрийн захиргааны төв байгууллага энэ хуульд заасан шаардлага хангасан тохиолдолд сортын нэрийг сортын бүтээгчийн эрх олгохтой нэгэн зэрэг бүртгэнэ.

**17 дугаар зүйл.Давуу эрх олгох**

17.1.Монгол Улсын нутаг дэвсгэрт сортын эрхийг хамгаалуулах хүсэлт (цаашид “эхний хүсэлт” гэх) гаргасан сортын бүтээгч нь аль ч улс орны эрх бүхий байгууллагад тухайн сортыг хамгаалуулах хүсэлтийг (цаашид “дараагийн хүсэлт” гэх) 12 сарын хугацаанд гаргах давуу эрх эдэлнэ. Энэ хугацаа нь эхний мэдүүлэг гаргасан өдрөөс эхлэн тоологдоно. Мэдүүлэг гаргасан өдөр уг хугацаанд багтахгүй.

17.2.Сортын бүтээгч нь давуу эрхээ эдлэхийн тулд анхны хүсэлтийн давуу эрхийг дараагийн хүсэлтэд шаардаж болно.

17.3.Дараагийн хүсэлтийг хүлээж авсан эрх бүхий байгууллага нь анхны хүсэлтэд бүрдүүлсэн баримт бичгийн баталгаат хуулбар болон хоёр хүсэлтийн зүйл нь адил болохыг нотлох баримт, загварыг дараагийн хүсэлт гаргасан өдрөөс хойш 3 сараас доошгүй хугацааны дотор гаргаж өгөхийг сортын бүтээгчээс шаардана.

17.4.Дараагийн хүсэлтийг хүлээн авсан бусад орны эрх бүхий байгууллага хүсэлтийг энэ хуулийн 14, 15 дугаар зүйлд заасан шаардлагад нийцэж байгаа эсэхийг тогтоох зорилгоор тухайн улсын хууль тогтоомжид заасан шаардлагатай нэмэлт мэдээлэл, баримт бичиг, материалыг давуу эрхийн хугацаа дуусгавар болсноос хойш 2 жилийн дотор, эсхүл анхны хүсэлтийг буцаасан, эсхүл татгалзсан бол түүнээс хойш боломжит хугацаанд бүрдүүлж өгөх боломжийг сортын бүтээгчид олгоно.

17.5.

1. Өөр хүсэлт гаргах, эсхүл анхны хүсэлтийн зүйл болох сортыг ашиглах, хэвлэн нийтлэх зэрэг анхны хүсэлтийн хүрээнд хийгдэж байгаа үйл ажиллагаа нь дараагийн хүсэлтээс татгалзах үндэслэл болохгүй. Эдгээр үйл ажиллагаа нь гуравдагч этгээдийн хувьд эрх үүсгэхгүй.

**18 дугаар зүйл.Сортын бүтээгчийн эрхийг түр хамгаалах арга хэмжээ**

18.1.Тариалангийн асуудал эрхэлсэн төрийн захиргааны төв байгууллага сортын бүтээгчийн эрх авах хүсэлтийг зарласан өдрөөс эхлэн уг эрхийг олгох хүртэл хугацаанд сортын бүтээгчийн эрхийг хангах түр хамгаалах арга хэмжээг авна.

18.2.Түр хамгаалах арга хэмжээний хүрээнд сортын бүтээгч нь энэ хуулийн 18.1-т заасан хугацаанд аливаа үйлдэл хийсэн этгээдээс нөхөн олговор авах, эрх олгосны дараа зөвшөөрөл өгөх эрх эдэлнэ.

18.3.Сортын бүтээгчийн эрх олгогдоогүй бол түр хамгаалах арга хэмжээ аваагүйд тооцно.

**19 дүгээр зүйл.Сортын бүтээгчийн эрхийн хамрах хүрээ**

19.1.Дараахь үйл ажиллагаанд хамгаалагдсан сортын материалыг ашиглахад сортын бүтээгчийн зөвшөөрлийг авна:

     19.1.1. үржүүлэг, эсхүл нөхөн үржүүлэг (үржүүлэг);

 19.1.2. үржүүлэх нөхцөл бүрдүүлэх;

 19.1.3. худалдах санал тавих;

   19.1.4. худалдах, эсхүл сурталчлах;

   19.1.5. экспортлох;

   19.1.6. импортлох;

 19.1.7. энэ хуулийн 19.1.1-19.1.6-д заасан аль нэг зорилгоор нөөц бүрдүүлэх.

 19.2.Сортын бүтээгч нь хүндэтгэх үзэх шалтгааны улмаас хамгаалагдсан сортын эрхээ хэрэгжүүлэх боломжгүй үед энэ хуулийн 19.1.1-19.1.7-д заасан үйл ажиллагааг зөвшөөрөлгүйгээр хэрэгжүүлсэн бол сортын бүтээгчээс зөвшөөрөл авна.

 19.3.Сортын материал ашиглахтай холбогдсон энэ хуулийн 19.1.1-19.1.7-д зааснаас бусад үйл ажиллагаанд сортын бүтээгчийн зөвшөөрөл авах шаардлага тавьж болно.

19.4.Энэ хуулийн 19.1, 19.3-т заасны дагуу зөвшөөрөл авах тохиолдолд 21, 22 дугаар зүйлд заасныг харгалзан үзнэ.

19.5.Дараахь тохиолдолд энэ хуулийн 19.1-19.4-д заасны дагуу зөвшөөрөл авна:

   19.5.1.шууд хувиргаж гаргаагүй хамгаалагдсан сортоос шууд хувиргаж сорт гаргасан;

Тайлбар:Эх сортоос голчлон гаргаж авсан, эсхүл, эх сортоос голчлон гаргаж авсан сортоос гаралтай бөгөөд эх сортын генотип болон генотипийн хослолын үндсэн шинж тэмдгийг хадгалж байгаа сорт бол; эх сортоос илэрхий ялгаатай сорт бол; эх сортоос хувиргах явцад үүссэн өөрчлөлтөөс бусад үндсэн шинж тэмдэг нь эх сортын генотип болон генотипийн хослолын үндсэн шинж тэмдгийг хадгалж байгаа бол сортыг өөр сортоос шууд хувиргаж гаргасан сорт гэж ойлгоно.

 19.5.2.энэ хуулийн 14.4.2-т заасны дагуу ялгаатай болох нь тогтоогдсон хамгаалагдсан сортоос илэрхий ялгаагүй сорт гаргасан;

 19.5.3.хамгаалагдсан сортыг давтан ашиглаж сорт гаргасан.

19.6.Шууд хувиргасан сортыг байгалийн, эсхүл зохиомол мутант, эсхүл сомаклонийн хувиргалт болон ганцаарчилсан ургамлын сонголтын аргаар буцаах эвцэлдүүлэг, генетик инженерийн аргыг ашиглан эх сортоос гаргаж болно.

**20 дугаар з**

**үйл.Сортын бүтээгчийн эрхэд үл хамаарах үйл ажиллагаа**

 20.

1.Дараахь үйл ажиллагаанд сортын бүтээгчийн эрх хамаарахгүй:

20.1.1.хувийн хэрэгцээнд, ашгийн бус зорилгоор хийсэн үйл ажиллагаа;

20.1.2.туршилтын зорилгоор хийсэн үйл ажиллагаа;

20.1.3.өөр сорт гаргаж авах зорилгоор хийсэн үйл ажиллагаа.

20.2.Тариалан эрхлэгч хамгаалагдсан сортыг өөрийн аж ахуйд үржүүлэх, түүнээс хурааж авсан материалаа тариалалтад дахин ашиглах тохиолдолд тодорхой хязгаарын хүрээнд сорт бүтээгчийн эрх үйлчлэхгүй байж болно.

20.3.Энэ хуулийн 20.2-т заасан хязгаарыг таримал ургамлын төрөл, зүйл, тухайн аж ахуйн хэмжээ, үйл ажиллагааны цар хүрээг харгалзан тариалангийн асуудал эрхэлсэн Засгийн газрын гишүүн тогтооно.

**21 дүгээр з**

**үйл.Сортын бүтээгчийн эрх дуусгавар болох**

21.1.Хамгаалагдсан сортын болон энэ хуулийн 19.5-д заасан сортын материал, тэдгээрээс гаралтай сортын материалыг сортын бүтээгч өөрөө, эсхүл түүний зөвшөөрлөөр худалдсан, зах зээлд гаргасан бол дор дурдсанаас бусад тохиолдолд сортын бүтээгчийн эрх дуусгавар болно:

21.2.1.тухайн сортыг цаашид үржүүлэх;

21.2.2.эцсийн хэрэглээнээс бусад зорилгоор тухайн сортод хамаарах ургамлын төрөл, зүйлийн сортыг хамгаалдаггүй улс руу тухайн сортын үржүүлэгт ашиглах боломжтой материалыг экспортлох бол.

**22 дугаар** **зүйл.Сортын бүтээгчий**

**н эрхийг хязгаарлах**

22.1.Нийтийн эрх ашиг сонирхлыг хамгаалах зорилгоор сортын бүтээгчийн эрхээ эдлэх боломжийг төр хязгаарлаж болно.

22

.2.Энэ хуулийн 22

1. .1-д заасан хязгаарлалтын улмаас гуравдагч этгээдэд олгосон зөвшөөрлийн хүрээнд хэрэгжүүлэх үйл ажиллагаа тасалдсан, зогссон бол сортын бүтээгчид нөхөн олговор олгоход шаардагдах арга хэмжээг төрөөс авч хэрэгжүүлнэ.

**23 дугаар зүйл.Худалдааг зохицуулах арга хэмжээ**

23.1.Сортын материалыг үйлдвэрлэх, баталгаажуулах, зах зээлд гаргах, эдгээр материалын импорт, экспортыг зохицуулах чиглэлээр авч хэрэгжүүлж буй аливаа арга хэмжээ нь сортын бүтээгчийн эрхийг хөндөхгүй.

**24 дүгээр зүйл.Сортын бүтээгчийн эрхийн хүчинтэй хугацаа**

 24

.1.Сортын бүтээгчийн эрх олгогдсоноос хойш 2О жилийн хугацаанд хүчинтэй байна. Мод болон мөлхөө ургамлын хувьд энэ хугацаа нь 25 жил байна.

**25 дугаар зүйл.Сортын бүтээгчийн эрхийг хүчингүй болгох**

25.1.Дор дурдсан нөхцөл байдал үүссэн нь тогтоогдвол сортын бүтээгчийн эрхийг тариалангийн асуудал эрхэлсэн төрийн захиргааны төв байгууллага хүчингүй болгож, нийтэд зарлана:

25.1.1.сортын бүтээгчийн эрх олгох үед тухайн сорт нь энэ хуулийн 14.4.1, 14.4.2-т заасан шаардлагыг хангаагүй нь тогтоогдвол;

25.1.2. сортын бүтээгчийн эрхийг сорт бүтээгчийн бүрдүүлж өгсөн мэдээлэл, баримт бичигт голлон үндэслэж олгосон бөгөөд эрх олгох үед тухайн сорт энэ хуулийн 14.4.3, 14.4.4-т заасан шаардлагыг хангаагүй нь тогтоогдвол;

25.1.3.сортын бүтээгчийн эрх авах эрхгүй хүнд олгосон ба уг эрх нь хууль ёсны этгээдэд шилжээгүй бол.

25.2.Энэ хуулийн 25.1-т зааснаас бусад үндэслэлээр сортын бүтээгчийн эрхийг хүчингүй болгохгүй.

**26 дугаар зүйл.Сортын бүтээгчийн эрхийг цуцлах**

26.1.Сортын бүтээгчийн эрхийн хүчинтэй хугацаанд хамгаалагдсан сорт нь жигд болон тогтвортой байх шинжээ алдсан тохиолдолд тариалангийн асуудал эрхэлсэн төрийн захиргааны төв байгууллага сортын бүтээгчийн эрхийг цуцална.

 26.2.Сортын бүтээгч нь тариалангийн асуудал эрхэлсэн төрийн захиргааны төв байгууллагаас тогтоосон хугацаанд дараахь шаардлагыг биелүүлээгүй бол сортын бүтээгчийн эрхийг цуцалж болно:

 26.2.1.сортын бүтээгч энэ хуулийн 26.1-д заасны дагуу сортын хэв шинжийг алдагдаагүй болохыг баталгаажуулахад шаардагдах мэдээлэл, бичиг баримтыг ирүүлээгүй;

 26.2.2.сортын бүтээгчийн эрхийг хүчин төгөлдөр байлгахад шаардагдах төлбөр, хураамжийг төлөөгүй;

 26.2.3.сортын бүтээгчийн эрх олгосны дараа сортын нэр хүчингүй болсон боловч сортын бүтээгч өөр тохиромжтой нэр санал болгоогүй.

26.3.Сортын бүтээгч нь бүтээгчийн эрхийг цуцлах хүсэлтийг үр сортын асуудал хариуцсан төрийн байгууллагад хэдийд ч гаргах эрхтэй. Бүтээгчийн эрхийг цуцлах өдрийг хүсэлтэд тусгана.

26.4.Энэ хуулийн 26.1-26.3-д зааснаас бусад үндэслэлээр сортын бүтээгчийн эрхийг цуцалж болохгүй.

**ДОЛООДУГААР БҮЛЭГ**

**ХҮНС, ХӨДӨӨ АЖ АХУЙН УРГАМЛЫН ГЕНЕТИК НӨӨЦИЙН САН**

**27 дугаар зүйл.Хүнс, хөдөө аж ахуйн ургамлын генетик нөөцийн сан**

27.1.Хүнс, хөдөө аж ахуйн таримал ургамлын генетик нөөцийг баяжуулах, хадгалах, хамгаалах, шинэ таримал сорт бүтээх селекцийн ажилд ашиглах зорилгоор таримал ургамлын генетик нөөцийн сан байгуулна.

27.2.Хүнс, хөдөө аж ахуйн таримал ургамлын генетик нөөцийн сан нь Монгол Улсын селекцийн болон нутгийн уугуул сорт, эрлийз, нутгийн дээж, гадаадын сортоос бүрдэнэ.

27.3.Хүнс, хөдөө аж ахуйн таримал ургамлын генетик нөөцийн сан нь төрийн мэдэлд байна.

27.4.Хүнс, хөдөө аж ахуйн таримал ургамлын генетик нөөцийн сангийн хэвийн үйл ажиллагааг таримал ургамлын судалгааны төрийн үйлчилгээний эрдэм шинжилгээний хүрээлэн хариуцаж хэрэгжүүлнэ.

27.5.Хүнс, хөдөө аж ахуйн таримал ургамлын генетик нөөцийн санг баяжуулах, генетик нөөцийн төлөв байдлыг тодорхойлж бүртгэх, хадгалж хамгаалах, судалж ашиглах, харилцан солилцохтой холбогдсон журмыг Засгийн газар батална.

**НАЙМДУГААР БҮЛЭГ**

**ТАРИМАЛ УРГАМЛЫН ҮР СОРТЫН**

**ТӨРИЙН БАЙГУУЛЛАГЫН ЧИГ ҮҮРЭГ**

28.1.Таримал ургамлын үр, сортын бодлогын үйл ажиллагааг төлөвлөх, удирдан зохион байгуулах, хэрэгжүүлэх чиг үүргийг улсын хэмжээнд тариалангийн асуудал эрхэлсэн төрийн захиргааны төв байгууллага, үрийн технологийн нөөц бүрдүүлэх, ургамлын шинэ сортыг сорих, турших, бүртгэх, хамгаалах чиг үүрэг бүхий төрийн байгууллага, аймаг, нийслэлд хөдөө аж ахуйн асуудал хариуцсан байгууллагын газар тариалангийн алба, сум дүүрэгт хөдөө аж ахуйн нэгж, тариалангийн бүс дэх сорт сорилтын үйл ажиллагаа эрхлэх төв хариуцан гүйцэтгэнэ.

28.2.Үр, сортын чанарыг баталгаажуулах үйл ажиллагааг хяналтын асуудал хариуцсан төрийн байгууллага хэрэгжүүлнэ.

28.3.Сум, дүүргийн хөдөө аж ахуйн нэгжид таримал ургамлын үр сорт, газар тариалангийн үйлдвэрлэлийн технологийн асуудал хариуцсан агрономич ажиллана.

28.4.Тариалангийн асуудал эрхэлсэн төрийн захиргааны төв байгууллага нь орон нутгийн хэрэгцээ, шаардлагыг үндэслэн салбарын мэргэжилтнийг бэлтгэх, ажлын байраар хангах талаар нэгдсэн бодлого боловсруулж, холбогдох төрийн бус байгууллага, сургалтын байгууллагатай хамтран ажиллана.

28.5.Тариалангийн асуудал эрхэлсэн төрийн захиргааны төв байгууллага үр, сортын асуудлаар дараахь бүрэн эрхийг хэрэгжүүлнэ:

28.5.1.үр, сортын салбарын бодлого, хууль тогтоомжийг боловсруулах, тэдгээрийн хэрэгжилтийг хангах;

28.5.2.үрийн хангамж, баталгаат байдлын түвшинг тогтоож, холбогдох арга хэмжээг авч хэрэгжүүлэх;

28.5.3.үрийн салбарын статистикийн мэдээллийг цуглуулж, статистикийн асуудал эрхэлсэн төрийн байгууллагад хүргүүлэх, мэдээллийн сан байгуулах;

28.5.4.сорт сорилтын төвийг мэргэжил, арга зүйн удирдлагаар хангах;

28.5.5.үр, сортын салбарт үйл ажиллагаа эрхлэгчийн бүртгэл хөтлөх, сорт соригчийн сургалт явуулах, гэрчилгээ олгох, сунгах, хүчингүй болгох, холбогдох бүртгэлийг хөтлөх;

28.5.6.үндэсний болон хамгаалагдсан сортын бүртгэлийг хөтлөх, бүртгэлтэй сортын албан ёсны жагсаалтыг нийтлэх, тогтмол шинэчлэх;

28.5.7.сорт сорилт, үрийн баталгаажуулалтын талаарх гарын авлагыг боловсруулах, холбогдох мэргэжилтнийг сургах;

28.5.8.үндэсний сортын үр үйлдвэрлэх болон тарих технологи, тариалах бүс нутгийн талаар зөвлөмж боловсруулах, цахим хуудастаа байршуулах;

28.5.9.сортын хэв шинжийг тодорхойлох, эсхүл үрийн чанарыг шинжлэх лабораторийн жагсаалтыг гаргаж, цахим хуудастаа байршуулах;

28.5.10.энэ хуульд заасны дагуу ургамлын шинэ сортын бүтээгчийн эрхийг олгох;

28.5.11.үрийн салбарын судалгаа болон хөгжлийн чадавхийг бэхжүүлэх;

28.5.12.хуульд заасан бусад чиг үүрэг.

28.6.Үр үйлдвэрлэх, боловсруулах, худалдах, экспортлох, импортлох, сорт бүтээх үйл ажиллагаанд оролцож байгаа этгээд нь энэ хуулийн 28.5.5-д заасны дагуу бүртгүүлнэ.

28.7.Өөрийн аж ахуйн хэрэгцээнд зориулан үр үйлдвэрлэж байгаа тохиолдолд үрийн хэмжээ, төрлийг харгалзан үрийн салбарт үйл ажиллагаа эрхлэгчээр бүртгүүлэхгүй байж болно.

28.8.Энэ хуулийн 28.7-т заасан үрийн хэмжээ, төрлийг тариалангийн асуудал эрхэлсэн Засгийн газрын гишүүн тогтооно.

28.9.Тариалангийн асуудал эрхэлсэн төрийн захиргааны төв байгууллага нь сорт сорилт, туршилт, хянан баталгаа хийх, хяналт-шинжилгээ, үнэлгээг гүйцэтгэхтэй холбоотой төрийн зарим чиг үүргийг гэрээний үндсэн дээр төрийн бус байгууллага болон хувийн хэвшлээр гүйцэтгүүлж болно.

28.10.Тариалангийн асуудал эрхэлсэн төрийн захиргааны төв байгууллага нь тариалангийн бүс бүрт сорт сорилтын үйл ажиллагаа эрхлэх төв (цаашид “сорт сорилтын төв” гэх)-тэй байна.

28.11.Сорт сорилтын төв нь дараахь үүрэгтэй:

28.11.1.тариалангийн бүсэд сортыг батлагдсан арга зүйн дагуу сорих;

28.11.2.сортын үр үржүүлэх;

28.11.3.сортын үр үржүүлэх болон үйлдвэрлэх технологийг боловсруулах;

28.11.4.үр үйлдвэрлэгчид сортын үр үржүүлэг, үйлдвэрлэлийн технологийн талаар мэргэжлийн зөвлөгөө өгөх.

28.12.Энэ хуулийн 28.11.1-д заасан арга зүйг мэргэжлийн эрдэм шинжилгээний байгууллагагын эрдмийн зөвлөл батална.

**ЕСДҮГЭЭР БҮЛЭГ**

**БУСАД ЗҮЙЛ**

**29 дүгээр зүйл.Үйлчилгээний төлбөр**

29.1.Сортыг бүртгэх, сортын бүтээгчийн эрх олгох, эрхийг хүчинтэй байлгах үйлчилгээнд төлөх тэмдэгтийн хураамжийг сортын бүтээгч хариуцна.

29.2.Хураамжийн хэмжээг тогтоох, хураахтай холбогдсон харилцааг Улсын тэмдэгтийн хураамжийн тухай хуулиар зохицуулна.

**30 дугаар зүйл.Хууль тогтоомж зөрчигчид хүлээлгэх хариуцлага**

30.1.Энэ хуулийг зөрчсөн төрийн албан хаагчийн үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

30.2.Энэ хуулийг зөрчсөн иргэн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.

**31 дүгээр зүйл. Хууль хүчин төгөлдөр болох**

31.1.Энэ хуулийг 2021 оны 1 дүгээр сарын 1-ний өдрөөс эхлэн дагаж мөрдөнө.

Гарын үсэг

1. Аж ахуйн үйл ажиллагааны тусгай зөвшөөрлийн тухай хууль-“Төрийн мэдээлэл” эмхэтгэлийн 2001 оны 06 дугаарт нийтлэгдсэн. [↑](#footnote-ref-1)